Elisabeth Arnold (RV), 2002-03-18:
Allerførst vil jeg gerne sige tak til Kristeligt Folkeparti, fordi de har rejst denne debat i dag.
Vi har jo haft meget debat i Folketingssalen om strafskærpelser, om nykriminaliseringer, men her er der for en gangs skyld en debat, som udelukkende handler om forebyggelse, og det synes jeg er utrolig vigtigt.
Men jeg vil gerne kreditere regeringen for de tre planer, den har fremlagt.
De repræsenterer efter min opfattelse en stigende kvalitetskurve.
Den første plan om de hårde straffe brød jeg mig aldeles ikke om.
Den næste plan, »Stop volden«, indeholdt adskillige positive elementer, og den sidste plan, »Regeringens bekæmpelse af vold mod kvinder«, synes jeg i det hele taget er et meget fornuftigt stykke arbejde, et meget fornuftigt stykke papir, som vi jo også har indgået forlig om på satspuljeområdet, og som jeg synes vi i hvert fald skal glæde os over at der er bred tilslutning til her i Folketingssalen.
Angående plan nr. to, »Stop volden«, vil jeg især gerne fremhæve, at nogle af de ting, som den tidligere regering og det tidligere Folketing i mange år har arbejdet for, nemlig f.eks. konfliktråd og ungdomskontrakter, stadig væk er vigtige elementer i regeringens politik, også på forebyggelsesområdet. Det har jeg faktisk savnet lidt om i hele den debat, i hele den voldsomme strid, der har været om skærpelse af straffe; det har ligesom været druknet lidt.
Ting som f.eks. ungdomskontrakter, konfliktråd og kognitiv færdighedstræning, som bliver brugt inden for kriminalforsorgen, har været glemt eller ikke har været nævnt særlig meget.
Det er vigtige ting at tage med.
Man kan ikke klare det hele med skærpede straffe.
Jeg er i det hele taget i tvivl om, hvor meget man overhovedet kan klare med skærpede straffe.
Det kan ikke stå alene.
Der skal et forebyggende arbejde til også, og her er det glædeligt at se, at regeringen stadig væk vil prioritere nogle af de områder, som er så vigtige i den forbindelse.
Jeg synes også, at det er vigtigt at nævne initiativerne over for alkohol, som er blevet nævnt i forbindelse med »Stop volden«.
Dér mener jeg at regeringen faktisk har en stor opgave, og jeg forventer, at man vil kunne se nogle resultater enten på voldsstatistikken eller på uddelingen af bevillinger til værtshusene.
I forbindelse med den seneste plan, »Regeringens handlingsplan til bekæmpelse af vold mod kvinder«, synes jeg, det er en helt igennem fornuftig plan, og der er i forbindelse med den også spændende takter om indsats over for voldsmændene, som jo også indgår som en del af det forslag til vedtagelse, som blev fremsat af Kristeligt Folkeparti. I forbindelse med en af de andre ordførertalere synes jeg, det vil være værd at bemærke, at hr. Nonbo fra Venstre fremhævede, at der var behov for bedre statistik. Det er vi fuldstændig enige i fra Det Radikale Venstres side, og hvis justitsministeren her fra talerstolen vil bekræfte, at der vil blive sat, nu tør jeg ikke bruge ordet ressourcer, så er der bare nogen, der fører regnskab over det, men hvis der bliver sat kræfter og god vilje og lidt arbejdsindsats ind over for at få tilvejebragt en bedre statistik, også en kønsopdelt statistik, synes jeg, det ville være utrolig godt for debatten, for noget af det bedste, vi kan gøre for debatten, er i hvert fald, at vi har et ordentligt grundlag at diskutere på, og det har vi kun, hvis vi har en ordentlig statistik. Afsluttende vil jeg sige, at Det Radikale Venstre støtter det forslag til vedtagelse, som er fremsat af Kristeligt Folkeparti, med alle ni stemmer.